CELEX: 32009D0359
Language: el
Date: 2009-04-30 00:00:00
Title: 2009/359/ΕΚ: Απόφαση της Επιτροπής, της 30ής Απριλίου 2009 , για τη συμπλήρωση του ορισμού των αδρανών αποβλήτων κατ’ εφαρμογή του άρθρου 22 παράγραφος 1 στοιχείο στ) της οδηγίας 2006/21/ΕΚ του Ευρωπαϊκού Κοινοβουλίου και του Συμβουλίου σχετικά με τη διαχείριση των αποβλήτων της εξορυκτικής βιομηχανίας [κοινοποιηθείσα υπό τον αριθμό Ε(2009) 3012]

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 110/46
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 30ής Απριλίου 2009
   για τη συμπλήρωση του ορισμού των αδρανών αποβλήτων κατ’ εφαρμογή του άρθρου 22 παράγραφος 1 στοιχείο στ) της οδηγίας 2006/21/ΕΚ του Ευρωπαϊκού Κοινοβουλίου και του Συμβουλίου σχετικά με τη διαχείριση των αποβλήτων της εξορυκτικής βιομηχανίας
   [κοινοποιηθείσα υπό τον αριθμό Ε(2009) 3012]
   (2009/359/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη
   τη συνθήκη για την ίδρυση της Ευρωπαϊκής Κοινότητας,
   την οδηγία 2006/21/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, σχετικά με τη διαχείριση των αποβλήτων της εξορυκτικής βιομηχανίας και την τροποποίηση της οδηγίας 2004/35/ΕΚ (1), και ιδίως το άρθρο 22 παράγραφος 1 στοιχείο στ),
   Εκτιμώντας τα ακόλουθα:
   
               (1)
            
            
               Στο άρθρο 3 σημείο 3 της οδηγίας 2006/21/ΕΚ παρέχεται ορισμός των αδρανών αποβλήτων.
            
         
               (2)
            
            
               Με τη συμπλήρωση του ορισμού των αδρανών αποβλήτων επιδιώκεται ο καθορισμός σαφών κριτηρίων και προϋποθέσεων βάσει των οποίων απόβλητα της εξορυκτικής βιομηχανίας μπορούν να χαρακτηριστούν ως αδρανή απόβλητα.
            
         
               (3)
            
            
               Προκειμένου να ελαχιστοποιηθεί ο διοικητικός φόρτος που συνεπάγεται η εφαρμογή της παρούσας οδηγίας, θεωρείται σκόπιμο από τεχνικής απόψεως, αφενός, να εξαιρεθούν από την υποχρέωση υποβολής σε ειδικές δοκιμές τα απόβλητα για τα οποία διατίθενται σχετικές πληροφορίες και, αφετέρου, να δοθεί η δυνατότητα στα κράτη μέλη να καταρτίσουν καταλόγους αποβλήτων δυνάμενων να θεωρηθούν αδρανή βάσει των κριτηρίων που καθορίζονται στην παρούσα απόφαση.
            
         
               (4)
            
            
               Για να εξασφαλιστεί η ποιότητα και η αντιπροσωπευτικότητα των χρησιμοποιούμενων πληροφοριών, η παρούσα απόφαση θα πρέπει να εφαρμόζεται στο πλαίσιο του χαρακτηρισμού των αποβλήτων σύμφωνα με την απόφαση 2009/360/ΕΚ της Επιτροπής (2) και να βασίζεται στις ίδιες πηγές πληροφοριών.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 18 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Τα απόβλητα θεωρούνται αδρανή κατά την έννοια του άρθρου 3 σημείο 3 της οδηγίας 2006/21/ΕΚ εφόσον πληρούν όλα τα ακόλουθα κριτήρια, τόσο βραχυπρόθεσμα όσο και μακροπρόθεσμα:
   
               α)
            
            
               τα απόβλητα δεν πρόκειται να υποστούν σημαντική αποσύνθεση ή διάλυση ή άλλου είδους σημαντική μεταβολή δυνάμενη να έχει δυσμενείς επιπτώσεις στο περιβάλλον ή να βλάψει την υγεία του ανθρώπου·
            
         
               β)
            
            
               η μέγιστη περιεκτικότητα των αποβλήτων σε θείο με τη μορφή θειούχων ενώσεων είναι 0,1 %, ή η μέγιστη περιεκτικότητα των αποβλήτων σε θείο με τη μορφή θειούχων ενώσεων είναι 1 % και ο λόγος δυναμικού εξουδετέρωσης, ο οποίος ορίζεται ως ο λόγος του δυναμικού εξουδετέρωσης προς το δυναμικό παραγωγής οξύτητας και προσδιορίζεται με τη στατική δοκιμή prEN 15875, είναι μεγαλύτερος του 3·
            
         
               γ)
            
            
               τα απόβλητα δεν ενέχουν κίνδυνο αυτανάφλεξης και δεν καίγονται·
            
         
               δ)
            
            
               η περιεκτικότητα των αποβλήτων, όπως επίσης και του λεπτομερούς κλάσματος των αποβλήτων, σε ουσίες δυνητικά επιβλαβείς για το περιβάλλον και την υγεία του ανθρώπου, και ειδικότερα σε As, Cd, Co, Cr, Cu, Hg, Mo, Ni, Pb, V και Zn, είναι αρκούντως χαμηλή ώστε να συνεπάγεται ασήμαντο κίνδυνο για τον άνθρωπο και το περιβάλλον, τόσο βραχυπρόθεσμα όσο και μακροπρόθεσμα. Για να θεωρείται αρκούντως χαμηλή ώστε να συνεπάγεται αμελητέο κίνδυνο για τον άνθρωπο και το περιβάλλον, η περιεκτικότητα στις ουσίες αυτές δεν πρέπει να υπερβαίνει τις εθνικές οριακές τιμές για περιοχές που χαρακτηρίζονται ως μη ρυπασμένες ή τα σχετικά εθνικά φυσικά επίπεδα υποβάθρου·
            
         
               ε)
            
            
               τα απόβλητα είναι πρακτικά απαλλαγμένα προϊόντων χρησιμοποιούμενων στην εξόρυξη ή επεξεργασία, τα οποία θα μπορούσαν να βλάψουν το περιβάλλον ή την υγεία του ανθρώπου.
            
         2.   Τα απόβλητα μπορούν να θεωρούνται αδρανή χωρίς τη διεξαγωγή ειδικών δοκιμών όταν είναι δυνατόν να αποδειχθεί, κατά τρόπο που ικανοποιεί την αρμόδια αρχή και με βάση τις διαθέσιμες πληροφορίες ή έγκυρες διαδικασίες ή συστήματα, ότι ελήφθησαν δεόντως υπόψη και πληρούνται τα κριτήρια της παραγράφου 1.
   3.   Τα κράτη μέλη δύνανται να καταρτίζουν καταλόγους αποβλήτων δυνάμενων να θεωρούνται αδρανή σύμφωνα με τα κριτήρια των παραγράφων 1 και 2.
   Άρθρο 2
   Η εκτίμηση του αδρανούς χαρακτήρα των αποβλήτων σύμφωνα με την παρούσα απόφαση ολοκληρώνεται στο πλαίσιο του αναφερόμενου στην απόφαση 2009/360/ΕΚ χαρακτηρισμού των αποβλήτων και βασίζεται στις ίδιες πηγές πληροφοριών.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 30 Απριλίου 2009.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 102 της 11.4.2006, σ. 15.
   
      (2)  Βλ. σελίδα 48 στην παρούσα Επίσημη Εφημερίδα.
   
      (3)  ΕΕ L 114 της 27.4.2006, σ. 9.